vznesené Pripomienky v rámci medzirezortného pripomienkového konania

Register účtovných závierok 

Počet vznesených pripomienok, z toho zásadných	1  / 1 	

Subjekt	Pripomienka	Typ	
SLASPO 	k 3. bodu Návrh riešenia 
Základný cieľ nelegislatívneho materiálu „Register účtovných závierok“ považujeme za opodstatnený za predpokladu, že vytvorením registra sa preukázateľne znížia skutočné náklady na zverejňovanie účtovných závierok, ďalej len „ÚZ“. Zjednotenie miesta predkladania ÚZ, môže viesť k zníženiu administratívnej záťaže obchodných spoločností ale len za určitých podmienok. Nesúhlasíme však s formou a postupmi, ktoré materiál navrhuje a to z nasledovných dôvodov: 

• Skutočnou administratívnou záťažou nie je predkladanie ÚZ na viaceré miesta, ale najmä skutočnosť, že ÚZ podľa IFRS (ktoré obsahujú cca 80-200 strán informácií) často nie sú akceptované štátnymi inštitúciami (NBS, ŠU SR, DU SR) vzhľadom na ich špecifické požiadavky a dodatočná úprava ÚZ administratívne zaťažuje obchodné spoločnosti. 

• ÚZ podľa IFRS sú vysoko individuálne, nie je možné ich štandardizovať, ani vytvárať z nich výstupy v rovnakom tvare a forme (predovšetkým čo sa týka Poznámok k ÚZ, ktoré tvoria cca 90% informácií ÚZ), tak ako to predpokladá register. To považujeme za najväčší nedostatok predloženého návrhu. Navrhovaný register by podľa nášho názoru nemal požadovať jednotné výstupy z ÚZ poisťovní, pretože toto by spôsobilo požiadavku na evidenciu a reportovanie nad rámec individuálnych ÚZ IFRS. Toto by spôsobilo výrazné zvýšenie administratívnej záťaže subjektov reportujúcich podľa IFRS EU (za našu poisťovňu by napr. išlo v závislosti od zvolenej formy výstupov približne o 1 nového zamestnanca). Za skutočné zníženie administratívnej záťaže by sme považovali, ak by boli akceptované ÚZ vypracované v súlade s IFRS. 

• Akákoľvek požiadavka údajov nad rámec toho, čo už je v ÚZ podľa IFRS, prevýši pozitíva vyplývajúce zo zasielania údajov iba na 1 register. Navrhované riešenie by tým pádom malo negatívny dopad na záťaž subjektov reportujúcich podľa IFRS. Toto by bolo v priamom rozpore s deklarovaným cieľom. 

• Zriadenie registra by v navrhovanej forme bolo primárne prínosom pre štátne inštitúcie, ktorý by ale spôsobil zvýšenú záťaž subjektov reportujúcich podľa IFRS. Rada pre medzinárodne štandardy (IASB) aj Európska Komisia deklarujú že ÚZ podľa IFRS sú použiteľné pre široké spektrum užívateľov (regulátori, investori, verejnosť atd.) a podávajú pravdivý a verný obraz o fungovaní firiem (preto sú povinným výkazníckym štandardom významných firiem v Európe – Nariadenie Európskeho parlamentu a Rady (ES) č. 1606/2002 o uplatňovaní medzinárodných účtovných noriem). Vedenie účtovníctva a príprava ÚZ v súlade s IFRS je časovo a vedomostne náročná činnosť, ÚZ podľa IFRS sú tiež povinne auditované, zväčša renomovanými audítorskými spoločnosťami, čo zvyšuje ich kredibilitu ale aj náklady auditovaných firiem. Napriek uvedeným skutočnostiam je akceptácia údajov z takýchto ÚZ orgánmi verejnej správy v SR takmer nulová. Naopak vymýšľajú sa stále nové požiadavky na dáta mimo týchto ÚZ, prevodové mostíky na slovenské štandardy a podobne, čo vedie k zvýšeniu administratívnej záťaže finančných inštitúcií, pre ktoré by skutočným odbremenením bolo akceptovanie auditovaných ÚZ vypracovaných podľa IFRS bez výhrad a následného administratívneho zaťaženia v podobe vyžadovaných úprav. 

• V prípade, že navrhovateľ zotrvá na svojom stanovisku vytvoriť „vzorový výkaz pre účtovné jednotky", navrhujeme, aby pri jeho tvorbe vychádzal z výkazov, ktoré finančné inštitúcie už teraz predkladajú NBS. Pretože napriek tvrdeniu predkladateľa, že „Vo vymenovaných predpisoch bude potrebné upraviť predkladanie účtovných závierok tak, aby táto povinnosť bola zo zákonov vypustená....., predpokladáme, vzhľadom na novú právnu úpravu EÚ v poisťovníctve, ponechanie tejto povinnosti voči NBS. V tomto prípade by šlo o zvýšenie administratívnej záťaže, keďže okrem štandardnej ÚZ podľa IFRS, ktorá je auditovaná a vydávaná každý rok, výkazov pre NBS (majú svoju vlastnú formu), vznikne nová povinnosť robiť dodatočný výkaz vo forme vyhovujúcej novým požiadavkám registra. Prípadné zmeny je potrebne detailne vopred komunikovať s finančnými inštitúciami, aby sa predišlo vyššie uvedenému administratívnemu zaťaženiu. 

• Upozorňujeme, že doteraz účtovne jednotky mali povinnosť ukladať len ročnú ÚZ. Z návrhu materiálu nie je jasne, či účtovne jednotky budú len na dobrovoľnej báze ukladať priebežne ÚZ, vrátane poznámok v registri, alebo to bude stanovené ako povinnosť. Priebežné ÚZ doteraz neboli účtovne jednotky povinne nikde zverejňovať, aj keď je v materiáli uvedené, že priebežné ÚZ budú mať tzv. "zvláštne postavenie" - nie je jasne povedané, ako bude upravená povinnosť konkrétnych účtovných jednotiek ukladať tieto ÚZ. 

 	Z 	

Vysvetlivky  k použitým skratkám v tabuľke:	
O – obyčajná	
Z – zásadná